Valdefling kvenna – frasi eða framfarir ? Heimsljós kynnir 8. janúar 2020 10:30 Stúlkur sem taka þátt í verkefni Hjálparstarfsins í Kampala , Úganda . gunnisal Hjálparstarf kirkjunnar fagnar fimmtíu ára starfsafmæli á þessu ári en formleg ákvörðun um hjálparstofnun á vegum íslensku þjóðkirkjunnar var tekin á fundi kirkjuráðs 9. janúar 1970 . Málþing um hjálparstarf í tilefni afmælisins verður haldið á morgun á Grand Hótel við Sigtún í Reykjavík milli klukkan 16.30 og 18.30 með yfirskriftinni : Valdefling kvenna – frasi eða framfarir ? Hjálparstarfið hefur frá stofnun haft það hlutverk að veita fólki sem býr við sára fátækt neyðaraðstoð , hver svo sem orsök neyðarinnar er . Aðstoðin er veitt þannig að hún sé valdeflandi , - að hún sé raunveruleg hjálp til sjálfshjálpar . Markhópar Hjálparstarfsins , hvort sem er í verkefnum hér á Íslandi , á átaka - eða náttúruhamfarasvæðum eða í þróunarsamvinnuverkefnum í einna fátækustu samfélögum heims , er fólkið sem býr við erfiðustu aðstæðurnar og getur síst veitt sér björg upp á eigin spýtur . „ Á málþinginu á afmælisdaginn ætlum við að fjalla um valdeflingu kvenna og leitast við að svara því hvort sú aðferð sé aðeins frasi í hjálparstarfi eða hvort hún leiði til raunverulegra framfara í samfélögum þar sem henni er beitt , “ segir Kristín Ólafsdóttir fræðslufulltrúi Hjálparstarfsins . Frú Eliza Jean Reid , forsetafrú , og Magnús Árni Skjöld Magnússon , forseti félagsvísinda - og lagadeildar Háskólans á Bifröst , flytja erindi en þau eru bæði virk í baráttunni fyrir kynjajafnrétti . Þá segir Bjarni Gíslason , framkvæmdastjóri Hjálparstarfs kirkjunnar , frá þróunarsamvinnu í Eþíópíu og Úganda og félagsráðgjafarnir Sædís Arnardóttir og Vilborg Oddsdóttir fjalla um virkniverkefni Hjálparstarfsins hér heima á Íslandi . Þá fjalla þátttakendur í verkefnum um reynslu sína af þeim . Frú Agnes M. Sigurðardóttir , biskup Íslands og verndari stofnunarinnar , flytur ávarp í upphafi málþings .